તમને સમયના રંગમાં ઢળતા આવડે છે? તો સમય તમારો ગુલામ છે. જિંદગી જીવવાની એક જ શરત છે. કાં તો જિંદગીને તમારા પર હાવી થઈ જવા દો અથવા તો તમે જિંદગી ઉપર સવાર થઈ જાવ. ચોઇસ તો છેલ્લે આપણી જ હોય છે. આપણા હાથમાં હોય એ આપણે બીજાના હાથમાં આપી દઈએ પછી બીજાનો વાંક કાઢવાનો કોઈ અર્થ રહેતો નથી. એક કપલની આ સાવ સાચી વાત છે. બંને કારમાં બહારગામ જતાં હતાં. હાઇવે પર એક એક્સિડન્ટ થયો હતો. હાઇવે જામ થઈ ગયો હતો. ગાડી જરાયે આગળ વધી શકે તેમ ન હતી. એવી ખબર પડી કે દોઢેક કલાક સુધી આમ જ રહેવાનું છે. પતિ ડિસ્ટર્બ થઈ ગયો. તેને થયું, જબરા ફસાઈ ગયાં! પત્નીએ એનો મોબાઇલ લીધો. યુટ્યૂબ પરથી એક કલાકનો એક કાર્યક્રમ શોધ્યો. પતિને કહ્યું, લે આ, જો, તું કહેતો હતો ને કે આ કાર્યક્રમ મજાથી જોવો છે, આપણી પાસે પૂરો કલાક છે. જસ્ટ એન્જોય. તારી ઇચ્છા પૂરી કરવાનો આનાથી બેસ્ટ ટાઇમ કયો મળવાનો છે? પતિ પત્નીની સામે જોઈ રહ્યો. કેટલી સાચી વાત છે તારી! યાર, હું તો આ સમયને વખોડતો હતો. ઘણી વખત આપણને કોઈ તકલીફ આવે ત્યારે એ કંઈક સારા માટે આવતી હોય છે, આપણા મગજ પર તકલીફ એટલી સવાર થઈ જાય છે કે આપણને બીજું કંઈ સૂઝતું જ નથી. સમય ક્યારેક ખરાબ રૂપમાં આવે ત્યારે આપણને એ ઓપ્શન પણ આપતો હોય છે. સમય કહે છે, મારા એક જ રૂપને ન જો, જરાક પાછળ તો ફર, મારો બીજો ચહેરો સુંદર છે. એને જો, તો મારો કદરૂપો ચહેરો ભુલાઈ જશે.